Lehtikuva/Mesut Turan

Antti Rinne hallitusvaihtoehdoista: mieluiten vasemmistoliiton ja vihreiden kanssa

Kokoomus ja keskusta katsovat taaksepäin, sanoo sairauslomalta perjantaina palaava SDP:n puheenjohtaja.

– Kuten teidänkin tutkimuksestanne näkyi, vasemmistoliitto ja vihreät nauttivat todella kovaa kannatusta SDP:n yhteistyökumppaneina tulevaan hallitukseen, jos olemme siellä mukana, kommentoi perjantaina sairauslomalta palaava SDP:n puheenjohtaja Antti Rinne hallitusvaihtoehtoja Iltalehdelle.

Lehden demarivaikuttajille tekemässä kyselyssälähes 95 prosenttia halusi hallitukseen vasemmistoliiton ja 84 prosenttia vihreiden kanssa.

Kokoomukseen demarit ovat kyselyn perusteella täysin tympääntyneitä. 72 prosenttia ottaisi hallituskumppaniksi keskustan ja 28 prosenttia kokoomuksen. Kysely tehtiin SDP:n kansanedustajille ja puoluehallituksen ja -valtuuston sekä piirihallitusten jäsenille.

Rinteen mukaan ei kuitenkaan ole realistista, että SDP, vasemmistoliitto ja vihreät voisivat muodostaa enemmistöhallituksen.

– Joten kai se realistista on, että kokoomus tai keskusta on jompikumpi mukana.

ILMOITUS

Viestintätoimisto Ellun Kanojen tuoreimmassa paikkaennusteessa SDP saisi 47 kansanedustajaa (+13), vihreät 22 (+7) ja vasemmistoliitto 18 (+6). Se tekee vasta 87 edustajaa. Enemmistöhallitusta ei synny ilman kokoomusta tai keskustaa.

Rinne sanoo haluavansa mahdollisimman laajapohjaisen hallituksen, joka on valmis sitoutumaan eriarvoisuuden poistamiseen sekä siihen, että tehtäisiin kestävän kehityksen mukaisia uudistuksia koulutuksessa ja työelämässä.

Keskustan ja kokoomuksen politiikkaa hän moittii vanhakantaiseksi ja taaksepäin katsovaksi.